ANC kap na DA oor sy planne om parlement te ontbindArgieffoto Die ANC het Woensdagaand in ŉ verklaring gesê die DA se planne om ŉ mosie ter tafel te lê wat vra dat die parlement ontbind word en vroeë verkiesings gehou word, wys dat dié party nié die demokrasie of die verkose regeringsparty respekteer nie. Maroela Media het vroeër berig dat Mmusi Maimane, DA-leier, dié mosie Donderdag sal voorhou en dat hy van opposisiepartye verwag om dit te steun. Nonceba Mhlauli, woordvoerder van die hoofsweep van die ANC, het gesê dié aankondiging van die DA is ŉ bewys dat die mosie van wantroue teen pres. Jacob Zuma wat vroeër vandeesweek nié geslaag het nie, nie teen die president is nie, maar ŉ manier om die hele regering omver te werp. “Die DA het geen agting vir die mense van Suid-Afrika nie aangesien 62% van kiesers in 2014 die ANC verkies het om te regeer. Ons sal hierdie beplande mosie ook wen omdat ons alle ander pogings deur die opposisie verslaan het om die verkose regering omver te werp,” sê Mhlauli. Mhlauli het ANC-LP’s bedank wat “in hul meerderheid” gestem het vir die mosie van wantroue om nié teen Zuma te slaag nie. Sy sê dié ongeslaagde mosie was in die beste belang van die land en sy kiesers aangesien die ANC dit sy mandaat gemaak het om die lewe van die mense te verbeter. Mhlauli sê die ANC is diep teleurgestel deur die 25 ANC-LP’s wat teen die president gestem het in die mosie van wantroue. “Ons is baie teleurgesteld dat sommige van die ANC-lede hulself toegelaat het om deur die opposisie gebruik te word om die ANC te verswak en die land te destabiliseer. Dit is die bewys dat die opposisiepartye enige middele sal gebruik om hul politieke doelwitte te bereik, en die feit dat sommige van ons kamerade saam met hulle gewerk het, is hartseer. Ons veroordeel dus hul optrede en sal ŉ behoorlike analise maak van wat in hierdie verband gedoen moet word.” Mhlauli het gesê ŉ lys van sogenaamde LP’s wat vir die mosie teen pres. Zuma gestem het wat nou op sosiale media versprei word, is vals en nie akkuraat nie. Die lys sluit onder meer Thabo Manyoni in wat nie meer in die parlement is nie, en ook Jackson Mthembu, die ANC se hoofsweep. “Die lys is bedrieglik en moet nie ernstig opgeneem word nie. So ŉ lys name is ŉ gevaarlike poging om wantroue aan te spoor en ŉ heksejag te begin.” Sy het ook gesê ANC-lede wat Woensdagmiddag sonder ŉ verskoning die parlementsitting misgeloop het, sal verantwoording vir hul afwesigheid moet doen.